XIII Jarni sraz Velorexu w Boskovicich
XIII Wiosynny zlot Velorexa we Boskovicach
1-3.05.2009
2009.04.29
W Czechach kożdego roku organizujóm dużo zlotów Velorexa. Jedne zloty majóm charakter regiónalny, a inksze sóm ogólnokrajowe, abo i miyndzynarodowe. Najwiynkszym zlotym Velorexa je tyn organizowany już XIII roz Wiosynny Zlot Velorexa we Boskovicach.Jo sie wybroł óński rok do Boskovic na taki zlot, kery dycko je z poczóntkym moja. Wtedy jeszcze mój Velorex był w czynściach, tóż pojechoł żech autym pooglóndać. To, co żech tam zejrzoł przerosło moji oczekiwania: kole 150, abo i wiyncy wystrojónych pojazdów, jejich właścicieli, wielki świynto "trzikołowca" .Wtedy to padoł żech se, że jo tyż musza tam kedyś zajechac z mojim "wehikułym". Chyciył żech sie roboty i we siyrpniu żech wyjechoł z garażu. Udało mi sie pojechać na jedyn dziyń na Zlot Velorexa do Głuszycy w Górach Sowich. Co prowda wióz żech go na prziczepce, ale kole 200 km zrobiył tyż na kółkach. Po przijeździe nazod z Głuszyce "chyciył żech sie" roboty, coby na moj Velorex był gotowy do drógi. Robota ta polegała na wymianie kosza sprzyngłowego i umyciu szlauchym na wiosna Velorexa. Acha. Jeszcze żech przikrynciył mu zdrzadełka i uszył fana na dach i tako mało z herbym Rybnika na antynka. Doszoł żech do wniosku, że kej Velorex jeździ, tóż niy ma synsu go wiyncy psuć i nic żech nie robiył z nim. Przeca dycko go idzie na fórze prziwiyź, a wszystkigo nie przewidza, co sie może popsuć.
2009.04.30
Tóż
żech nakrakoł. Czwortek mioł być na pucowani Velorexa, a
szykowani sie do drógi. Do połednia szło wszystko dobrze, aż
tu oroz Velorex na pojstrzodku Rybnika "szoł, szoł i przestoł
szłać". Polył yno na lewy cylinder, a prawy kucoł , forskoł
i nie chcioł polić. Udało sie jakoś sjechać dudóm i
zaczło sie regulowani zapłónu. Wymiana świyc, ustawiani
przerwy, wyprzedzynio, ale nic nie pómogało. Jak nie polił,
tak nie polił. Przi wiynkszych obrotach coś tam" godoł",
ale bez gazu nie odzywoł sie wcale. Po poru godzinach, pod wieczór
byli my już fest załómani, przeca wszystko gotowe, a Velorex
nie pojedzie. Na sznurce tyż go nie pocióngnymy 200 km w
jedna stróna. W kóńcu rozebrali my go do połowy,
głowica, cylinder, ale wszystko dobre. Pierściynie całe,
przedmuchów niy ma. Na dworze zaczło sie robić cima, tóż
zrezygnowani i załómani poszli my sie umyć i na piwo ze
złości. Na szczynści na te piwo było kónsek, tóż
mieli my czas jeszcze podyskutować i oroz myśl: a możno to je
simmering na wale? Co tu robić, dochodzi 10 w nocy. Jak zóndymy
na piwo, to jutro stanymy napewno "wczas rano, kole połednia"
i nie bydzie synsu sie niczego chytać już. Wartko dezyzja: jadymy
autym na tanksztela po cztyropak Tyskigo i do garażu. Za pół
godziny mieli my motór rozebrany i dojści do simmeringa.
Zaroz było widać, że je dziurawy. Tela nerwów nas
kosztowoł. na szczynści mieli my nowy, bo to je nietypowy tyn
uszczelniacz, i wymiana poszła sprawnie. Kole jedynostej próba
generalno. Poli na dwa! Tóż wartko sie myć a spać, bo rano
o siódmej pobudka.
2009.05.01
Rano
kawa i do garażu. Mómy dwie godziny na regulacjo, pakowani
sprzyntu i myci Velorexa. Poszło nóm to fest sprawnie i o 10
ruszyli my w dróga.
Pogoda
była piykno, chocioż trocha wioło, tóż fana musioł żech
w kóńcu schować, bo by mi jóm potargało. Do granice
poszło bez problymów, ruch przi świyncie był mały. Zaroz
za granicóm w Bohuminie jo pomylił dróga i zrobiyli my
runda hónorowo bez miasto.
Zapómnioł
żech dodać, ze jo jechoł Velorexym, a za mnóm siostrzyniec
Rafał z "autym serwisowym". Mieli my tam trocha narzyndzi,
bynzina, sznurka do holowanio, a inksze potrzebne rzeczy.
Wszystko
szło dobrze do czasu, aż wjechali my do Ostrawy. Na najwiynkszej
krziżówce, stanył żech na światłach i zostoł stoć. Jak
żech chcioł ruszyć, to zakucoł i zdech. Ale przeca niy ma sie
czym starać, bo to je yno Velorex. Trzi sekundy i stoł już w
zatoczce na autobusy. To woży 300 kg, jak jaki wiynksze koło, tóż
niy ma problymów ze ścisnyciym go. mały remónt
kapitalny i wszystko było ok. Kóntrola bynziny, świyć.
Okozało sie, że przerywacze sie zamarasiyły. Za dziesiynć minut
jechali my dali. Nastympne 80 km przejechali my spokojnie, aż my
stanyli na parkingu w lesie, dać mu trocha dychnyć. Były tyż po
dródze ze dwa przistanki na wartko sesjo fotograficzno, dlo
fotoreportera ze zadku.
Tak
dojechali my do Prostejova, 40 km od Boskovic, kaj stanyli my na
dłuży na tankszteli, a przi sklepie, coby kupić co do picio, a
jedzynio.
Po
pół godzinie ruszyli my na ostatni odcinek naszej trasy.
Ledwa my yno minyli tabulka z napisym Boskovice, to usłyszeli my
jakiś ryki. To nasz kolega Mirek z Polski ze swojóm familijóm
radowoł sie, że nas widzi. Myśloł, że bydzie sóm na
zlocie, bo my mu padali, że nie dómy rady przijechać, a
potym chcieli my mu zrobić niespodzianka.
Po
prziwitaniu z kolegóm, a z inkszymi znajómymi czechami
zaczli my szukać ubytowanio (noclegu). Na zlot przijyżdżo kole
150-200 Velorexów, do tego sporo inkszych ludzi, tóż
campingi, a kwatery sóm już od lutego pozajmowane. Na
szczynści zdarzo sie tyż, że keryś zamówi, a niy może
przijechać, tóż dziynki organizatorowi zjazdu, Tomasovi
Kostikowi udało nóm sie znojść dómek na campingu.
Sporo ludzi spało w namiotach, we śpiworach (śpimiechach?).
Po
rozpakowaniu sie, umyciu, poszli my na wieczorek towarzyski, kery
skóńczył sie...? Tak to minył tyn piyrszy dziyń zjazdu.
2009.05.02
Rano
trza decydować, czy bierymy udział w całodniowych zawodach
Velorexów, czy yno bydymy sie prziglóndać, bez
startowanio. Uznali my, że niy ma synsu startować, bo nie wiymy za
bardzo, o co sie w tym rozchodzi, ciynżko sie dogodać, a tam były
jakiś kónkuryncje na ukłodani haseł ze słówek.
Czechy walczyły w zawodach Velorexów, a my z Rafałym wybrali
sie na Moravski Kras, zwiydzić Propast Macocha a jaskinie. Było co
zwiydzać, tóż nazot my przijechali kole szóstej
wieczór, jak sie kóńczyły zawody i trzabyło pomału
jechać na camping.
Rano
czekała nas defilada bez Boskovice, tóż trzabyło trocha
prziszykować pojazdy. Musieli my tyż przijżeć sie Velorexowi
przed drógóm nazod do Polski. Keta trocha dzwóniyła,
tóż trzabyło jóm naszpanować. Wieczór minył
nóm na pogawyndkach towarzyskich przi piwie, ale tak na luzie.
2009.05.03
Rano
pobudka, zdowani dómka i wartko na parking pod Złoto Róża.
Na miejscu byli my, jako jedni z piyrszych, bo nóm padali, że
defilada je o 9, a była o 10. Postawiyli nas z przodku, jako trzeci,
abo czworty Velorex. Byli my na takij defiladzie piyrszy roz, ale móm
nadzieja, że nie ostatni. Ponad 150 Velorexów (tela sie
zapisało u organizatorów), wystrojóne, wypucowane,
ludzie postrojyni. Były kamery, reportery, i setki, abo tysiónce
ludzi na całej trasie. Punkt 10 było odliczani i ruszyli my. Były
dzwónki, buczki, gwizdki i wszystko jechało bez miasto,
wiwatowało. Tak bez 2-3 km na oko, bez rynek aż zaś na parking.
Twało to możno do pół godziny, aż ci ostatni przijechali
na miejsce.
Pogoda
dostrojiła sie do całej sytuacje, tóż było to
niezapómniane przeżyci. Teraz już wiym, po co ludzie tam
jadóm ze swojimi Velorexami z całej Europy, a byli tyż kedyś
i z Ameryki, abo Australie.
Defilada
sie skóńczyła, tóż zostało jeszcze podzielyni
nagród dlo zwyciynzców XII Wiosynnego Zlotu Velorexa w
Boskovicach i pomału impreza sie kóńczyła. Prziszło sie
zaś żegnać i pakować do drógi. Za rok kożdy chce
przijechać zaś.
O 11
ruszyli my w dróga nazod do Rybnika. Słóńce grzoło,
ruch był mały, tóż sie fajnie jechało. Poza przistankami
na tankowani nie było wiynkszych przerw, do czasu, aż w pojstrzodku
lasa pod górka Velorex zdech. Zjechoł żech na bok, a
wszyndzi napisy: teryn wojskowy, wstymp zabrónióny.
Piyrsze oczywiście "kóntrola ABC": bynzina ,
świyce, przerywacze. Niy ma iskry. Lampy nie świycóm, tóż
akumulator pod. Na szczynści mómy w aucie kable i odpolymy z
drugigo. Okozało sie, że nic nie pómogo, akumulator trzimie,
a rozrusznik nie krynci. Kabel urwany. Trocha my go skuplowali, ale
nic to nie dało. Jedyne wyjści: na pych. Udało sie. Ruszómy
w dóga (120 km jeszcze), ale nie wolno gasić motora. Tak
"pomału, a sztyjc" dojechali my do granice. Ze dwa razy my
stanyli na zrobiyni zdjyncia, ale bez gaszynio motora. Jak my już
minyli Wodzisław (15 km od Rybnika), to na światłach zaś żech go
zadusiył, bo mi sie biegi pomyliły. Trocha pchanio i zagodoł.
Jeszcze yno fotka pod tabulkóm Rybnik i sóm my w dóma.
Je piynć po połedniu, sześć godziń od wyjazdu z Boskovic. Mie
zaczyno wszystko piyc na gymbie, boch zapómniol se czym
pomazać, a jechoł żech cały dziyń na słóńcu, bez dachu.
Teraz yno sie czego napić, a rozpakować sie bydzie czas jutro. Przi
rozruszniku urwany je drugi kabel, po dotknyciu Velorex poli.
Tak
to sie skónczyła ta nasza, piyrszo na kółkach,
wyprawa Velorexym na zlot. A teraz pooglóndejcie sie pora
zdjynć i filmik. Jak treficie kedy Velorexa na dródze, to nie
trómbcie, chyba, że z pozdrowiyniym.
Fojerman
pol_Latn szl_Latn unk unk szl_Latn unk yor_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn unk plt_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn lus_Latn szl_Latn szl_Latn szl_Latn slv_Latn pol_Latn szl_Latn szl_Latn szl_Latn szl_Latn szl_Latn slv_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn slv_Latn szl_Latn szl_Latn unk plt_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn plt_Latn szl_Latn szl_Latn szl_Latn szl_Latn szl_Latn unk plt_Latn szl_Latn szl_Latn pol_Latn szl_Latn szl_Latn pol_Latn szl_Latn pol_Latn pol_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn som_Latn szl_Latn szl_Latn szl_Latn szl_Latn szl_Latn smo_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn lus_Latn szl_Latn szl_Latn szl_Latn pol_Latn bug_Latn